[{"text_idx": "#000000", "text": "Tanysgrifio / Prynu copi\u0308au drwy\u2019r post"}, {"text_idx": "#000001", "text": "Creu gwyrthiau i\u2019r safonau uchaf... ond beth am fwy o amrywiaeth o actorion? Ar y cyfryngau gyda Dylan Wyn Williams"}, {"text_idx": "#000002", "text": "A ninnau adra\u2019 rownd y ril, heb arlliw o fywyd cymdeithasol, mae rhywun yn cael tipyn mwy/gormod o amser i feddwl."}, {"text_idx": "#000003", "text": "Meddwl am bethau dyrys fel:"}, {"text_idx": "#000004", "text": "Veganuary ac Ionawr Sych ynghanol pandemig noethlwm \u2013 pam?\nPam nad ydy gohebwyr a golygyddion Cymraeg yn nabod eu harddodiad?"}, {"text_idx": "#000005", "text": "Dw i\u2019n ochneidio\u2019n aml wrth ddarllen neu glywed \u2018elwa o\u2019 yn hytrach na\u2019r elwa ar (rywbeth/rhywun), to profit, cywir. Felly hefyd effeithio, heb yr arddodiad \u2018ar\u2019 wedyn."}, {"text_idx": "#000007", "text": "Caleb (Steffan Cennydd) yn Yr Amgueddfa"}, {"text_idx": "#000008", "text": "Cyn i chi sgrechian \u2018Plisman iaith!\u2019, fi ydi\u2019r cyntaf i gyfaddef nad ydw i\u2019n berffaith."}, {"text_idx": "#000009", "text": "Ddim o bell ffordd. Dw i\u2019n defnyddio idioma Saesneg heb sylwi, ac yn diawlio. Ond damia, es ati i ddysgu glo ma\u0302n gramadegol ein hiaith o\u2019r newydd, fel cyfieithydd rhwystredig."}, {"text_idx": "#000011", "text": "Canllaw bach glas hollbwysig i unrhyw un sy\u2019n ennill bywoliaeth trwy gyfrwng ein hiaith fregus. Mynnwch gopi, gyfryngis."}, {"text_idx": "#000013", "text": "Dela (Nia Roberts) yn Yr Amgueddfa)"}, {"text_idx": "#000014", "text": "\u201cBydd sawl drama newydd wreiddiol gyda ni eleni gan ddechrau gyda Fflam ym mis Chwefror sy\u2019n serennu Richard Harrington, Gwyneth Keyworth a Memet Ali Alabora. Bydd drama Bregus ym mis Mawrth gyda Hannah Daniel yn actio\u2019r brif ro\u0302l ac Yr Amgueddfa ym mis Mehefin gyda Nia Roberts a Steffan Cennydd yn serennu. Mae rhain yn siw\u0302r o\u2019ch cadw ar flaenau eich seddi a byddant ar gael fel bocs sets hefyd ar S4C Clic\u201d."}, {"text_idx": "#000016", "text": "Yr unig beth sy\u2019n fy mlino yw\u2019r diffyg amrywiaeth o actorion."}, {"text_idx": "#000017", "text": "Mae\u2019r uchod yn swnio fel croesbeilliad o wynebau cyfarwydd Y Gwyll a Craith \u2018yn serennu\u2019 heb lofrudd cyfresol. Galla i ddeall i hon fod yn broblem ym mabandod S4C, gyda dim ond dyrnaid o actorion Cymraeg proffesiynol, ond siawns bod pethau wedi gwella bron i ddeugain mlynedd yn ddiweddarach."}, {"text_idx": "#000020", "text": "Mae\u2019n dwyn i gof beirniadaeth adolygydd teledu\u2019r Guardian am fewnforion poblogaidd o Sgandinafia, wrth i\u2019r un hen rai ymddangos yn y ddrama Noir ddiweddaraf (\u2018Has Denmark run out of TV actors?)."}, {"text_idx": "#000021", "text": "O\u2019r uchod, Yr Amgueddfa gan Fflur Dafydd sy\u2019n apelio fwya, a hithau eisoes wedi sgwennu nofel a ffilm ias a\u0302 chyffro am Y Llyfrgell."}, {"text_idx": "#000024", "text": "Cawn drydedd gyfres o\u2019r cynhyrchiad cefn-gefn Hidden a Craith a\u0302\u2019i lobsgows o acenion, wrth i Cadi a Vaughan ymchwilio i farwolaeth ffarmwr; ac ail gyfres o Enid a Lucy sy\u2019n \u201cllawn syspens (sic) a thensiwn ... gydag Enid, Lucy ac Archie bellach yn byw o dan yr un to\u201d. Es i ddim pellach na\u2019r bennod gyntaf ar o\u0302l methu\u2019n la\u0302n a\u0302 chynhesu at yr un cymeriad, er i mi ddotio at ddeialogi, dychymyg byw a hiwmor du Siwan Jones yn Alys (2011-12) a Con Passionate (2005-08)."}, {"text_idx": "#000025", "text": "Efallai y dylwn i roi cynnig arall ar Thelma a Louise Llanelli os ddo\u0302n nhw\u2019n o\u0302l ar Clic."}, {"text_idx": "#000026", "text": "Mae rhifyn diweddaraf Y Cymro ar gael i\u2019w brynu yn siopau WH Smith, Co-op, Tesco a nifer fawr o siopau\u2019r stryd fawr ar draws Cymru yn ogystal a\u0302 nifer o garejis. Neu tanysgrifiwch i gael Y Cymro drwy\u2019r post neu ar gyfer fersiwn PDF digidol drwy ebost, drwy gysylltu gyda gwyb@ycymro.cymru. Rydym hefyd ar gael i ddarllen ar-lein ar safle PressReader."}, {"text_idx": "#000027", "text": "Cyhoeddir gan Cyfryngau Cymru Cyf."}, {"text_idx": "#000028", "text": "Nid yw'r farn a amlygir yn erthyglau unigol y cyhoeddiad hwn o angenrheidrwydd yn cynrychioli barn y cyhoeddwyr"}, {"text_idx": "#000030", "text": "Mae'r safbwyntiau a fynegwyd yma yn eiddo i'n defnyddwyr ac nid o reidrwydd yn adlewyrchu barn Y Cymro neu unrhyw gwmni yn gysylltiedig a Y Cymro."}]